|  |
| --- |
| Izziņa par atzinumos sniegtajiem iebildumiem  noteikumu projekts “Grozījumi Ministru kabineta 2014.gada 2.septembra noteikumos Nr.529 “Ēku būvnoteikumi”” |

(dokumenta veids un nosaukums)

1. **Jautājumi, par kuriem saskaņošanā vienošanās nav panākta**

|  |  |  |  |  |  |
| --- | --- | --- | --- | --- | --- |
| Nrp.k. | Saskaņošanai nosūtītā projekta redakcija (konkrēta punkta (panta) redakcija) | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | Atbildīgās ministrijas pamatojums iebilduma noraidījumam | Atzinuma sniedzēja uzturētais iebildums, ja tas atšķiras no atzinumā norādītā iebilduma pamatojuma | Projekta attiecīgā punkta (panta) galīgā redakcija |
| 1 | 2 | 3 | 4 | 5 | 6 |
|  |  |  |  |  |  |

Informācija par starpministriju (starpinstitūciju) sanāksmi:

|  |  |  |
| --- | --- | --- |
| Datums | 05.03.2019. | |
|  |  | |
| Saskaņošanas dalībnieki | Tieslietu ministrija (Valsts zemes dienests), Finanšu ministrija, Vides aizsardzības un reģionālās attīstības ministrija, Latvijas Brīvo arodbiedrību savienība, Latvijas Pašvaldību savienība, Latvijas Lielo pilsētu asociācija | |
|  |  | |
| Saskaņošanas dalībnieki izskatīja šādu ministriju (citu institūciju) iebildumus | | Tieslietu ministrijas (Valsts zemes dienesta), Latvijas Pašvaldību savienības, Latvijas Lielo pilsētu asociācijas |
| Ministrijas (citas institūcijas), kuras nav ieradušās uz sanāksmi vai kuras nav atbildējušas uz uzaicinājumu piedalīties elektroniskajā saskaņošanā | | Latvijas Brīvo arodbiedrību savienība |

1. **Jautājumi, par kuriem saskaņošanā vienošanās ir panākta**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nrp.k. | Saskaņošanai nosūtītā projekta redakcija (konkrēta punkta (panta) redakcija) | | Atzinumā norādītais ministrijas (citas institūcijas) iebildums, kā arī saskaņošanā papildus izteiktais iebildums par projekta konkrēto punktu (pantu) | | Atbildīgās ministrijas norāde par to, ka iebildums ir ņemts vērā, vai informācija par saskaņošanā panākto alternatīvo risinājumu | | Projekta attiecīgā punkta (panta) galīgā redakcija | |
| 1 | 2 | | 3 | | 4 | | 5 | |
| 1. | 1. Izteikt norādi, uz kāda likuma pamata noteikumi izdoti, šādā redakcijā:  “Izdoti saskaņā ar Būvniecības likuma 5. panta pirmās daļas 2. punktu un otrās daļas 1. punktu un Nekustamā īpašuma valsts kadastra likuma 24. panta piekto daļu”.  2. Papildināt noteikumus ar 1.11. apakšpunktu šādā redakcijā:  “1.11. gadījumus, kad būvniecības procesa ietvaros iesniegtais iesniegums vienlaikus ir uzskatāms arī par Nekustamā īpašuma valsts kadastra likuma 24. panta pirmajā daļā minēto personu iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu.”.  3. Papildināt noteikumu 1. nodaļu ar 4.1punktu šādā redakcijā:  “4.1 Ierosinot ēkas vai telpu grupas lietošanas veida maiņu bez pārbūves un pirmās, otrās, trešās grupas ēkas vai tās daļas pieņemšanu ekspluatācijā vai būvdarbu pabeigšanu, izņemot sezonas ēkas būvniecību un ēkas nojaukšanu, būvniecības ierosinātāja iesniegums (paskaidrojuma raksts lietošanas veida maiņai bez pārbūves, paskaidrojuma raksta II. daļa, apliecinājuma kartes II. daļa, apliecinājums par ēkas vai tās daļas gatavību ekspluatācijai vai ēkas nojaukšanu) vienlaikus ir uzskatāms par iesniegumu Valsts zemes dienestam ēkas vai telpu grupas datu reģistrācijai vai aktualizācijai Nekustamā īpašuma valsts kadastra informācijas sistēmā, ja institūcija, kas pilda būvvaldes funkcijas, ir akceptējusi šo būvniecības ieceri un ēku vai tās daļu pieņēmusi ekspluatācijā.”.  *Anotācija* | | **Tieslietu ministrija**  2. Konceptuāli iebilstam pret paredzēto regulējumu saistībā ar Nekustamā īpašuma valsts kadastra likuma 24. panta piektajā daļā noteikto pilnvarojumu Ministru kabinetam noteikt, kādos gadījumos būvniecības procesa ietvaros iesniegtais iesniegums vienlaikus ir uzskatāms arī par šā panta pirmajā daļā minēto personu iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu.  No projekta anotācijas I sadaļas 2. punkta izriet, ka paredzētie grozījumi tika izstrādāti atbilstoši Reģistrācijas noteikumu 85. punktam, kas nosaka, ka kadastra datus par būvi vai telpu grupu aktualizē, ja no būvniecības informācijas sistēmas saņemtas ziņas par ierosinātāja būvniecības procesa ietvaros iesniegtu iesniegumu (kas vienlaikus uzskatāms par iesniegumu ierosināt būves datu reģistrāciju vai aktualizāciju) un būvniecības dokumentācija: 1) kas apstiprina būves vai telpu grupas pieņemšanu ekspluatācijā vai būvniecības procesa pabeigšanu; 2) par telpu grupas lietošanas veida vai būves galvenā lietošanas veida maiņu bez pārbūves.  Savukārt no paredzētajiem speciālo būvnoteikumu grozījumiem izriet, ka regulējums pārsniedz Reģistrācijas noteikumu 85. punktā noteikto apjomu. Regulējums var attiekties tikai uz Kadastra informācijas sistēmā jau reģistrētas (tātad pirms nodošanas ekspluatācijā iepriekš kadastrāli uzmērītas) būves kadastra datu aktualizāciju, piemēram, ekspluatācijā pieņemšanas gada, būves nosaukuma un lietošanas veida un labiekārtojumu aktualizācijai no atsūtītā ekspluatācijā pieņemšanas akta. Lūdzam saskaņot paredzēto regulējumu ar Reģistrācijas noteikumu 85. punktā noteikto jautājumu loku.  Samaksa par Dienesta veiktajiem maksas pakalpojumiem (kadastra objekta noteikšanu, nekustamā īpašuma veidošanu vai tā sastāva grozīšanu) ir paredzēta Ministru kabineta 2015. gada 22. decembra noteikumos Nr. 787 "Valsts zemes dienesta maksas pakalpojumu cenrādis un samaksas kārtība". Pakalpojumus Dienests sāks pildīt tikai pēc tam, kad būs saņēmis samaksu. Projekta anotācijā nav skaidrots samaksas process, tostarp, vai tai tas ir paredzēts būvniecības informācijas sistēmas funkcionalitātē. Minētie jautājumi ir risināmi vienlaicīgi, regulējums būtu jāparedz gan projektā, gan jāskaidro projekta anotācijā.  **Latvijas Lielo pilsētu asociācija**  LLPA uztur iebildumus par noteikumu projekta "Grozījumi Ministru kabineta 2014.gada 2.septembra noteikumos Nr.529 "Ēku būvnoteikumi"" 2., 3. punktu; | | **Panākta vienošanās starpinstitūciju sanāksmē**  Pakalpojuma (būves vai telpu grupas datu aktualizēšana Nekustamā īpašuma valsts kadastra informācijas sistēmā) samaksas process nav šo noteikumu kompetencē, bet tiek skaidrots anotācijā.  **Panākta vienošanās starpinstitūciju sanāksmē**  MK 28.08.2018. nolēma, ka nepieciešams izstrādāt grozījumus normatīvajos aktos būvniecības jomā, lai noteiktu, kādos gadījumos būvniecības procesa ietvaros iesniegtais iesniegums vienlaikus ir uzskatāms arī par iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu, kas veicinātu būves vai telpu grupas datu apmaiņu starp divām informācijas sistēmām, personai vēršoties tikai vienā iestādē. | | 1. Izteikt norādi, uz kāda likuma pamata noteikumi izdoti, šādā redakcijā:  “Izdoti saskaņā ar Būvniecības likuma 5. panta pirmās daļas 2. punktu un otrās daļas 1. punktu un Nekustamā īpašuma valsts kadastra likuma 24. panta piekto daļu”.  2. Papildināt noteikumus ar 1.11. apakšpunktu šādā redakcijā:  “1.11. gadījumus, kad būvniecības procesa ietvaros iesniegtais iesniegums vienlaikus ir uzskatāms arī par Nekustamā īpašuma valsts kadastra likuma 24. panta pirmajā daļā minēto personu iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu.”.  3. Papildināt noteikumu 1. nodaļu ar 4.1 punktu šādā redakcijā:  “4.1Ierosinot ēkas vai telpu grupas lietošanas veida maiņu bez pārbūves, būvniecības ierosinātāja iesniegums (paskaidrojuma raksts lietošanas veida maiņai bez pārbūves) vienlaikus ir uzskatāms par iesniegumu Valsts zemes dienestam ēkas vai telpu grupas datu aktualizācijai Nekustamā īpašuma valsts kadastra informācijas sistēmā, ja institūcija, kas pilda būvvaldes funkcijas, ir akceptējusi šo būvniecības ieceri.”.  *Skat. precizēto anotāciju* | |
| 2. | 4. Svītrot 157.3. apakšpunktu.  5. Izteikt 163. punktu šādā redakcijā:  “163. Ēkas vai tās daļas pieņemšanu ekspluatācijā ierosina būvniecības ierosinātājs. Pirms ierosina pieņemt ekspluatācijā ēku vai tās daļu, veic ēkas vai tās daļas, ārējo inženiertīklu, citu vienlaikus izbūvētu būvju horizontālās un vertikālās novietnes izpildmērījumus, bet atjaunošanas vai pārbūves gadījumā izpildmērījumus veic, ja mainījusies situācija apvidū.”.  6. Svītrot 167.12. apakšpunktu.  *Anotācija* | | **Tieslietu ministrija**  1. Projekta anotācijas I sadaļas 2. punktā norādīts, ka Valsts kontrole ir veikusi lietderības revīziju "Vai būvniecības uzraudzības un kontroles process ir efektīvs un veicina privātmāju būvniecību ar iespējami mazāku administratīvo slogu?" (turpmāk – Valsts kontroles ziņojums). Valsts kontrole secinājusi, ka kadastrālās uzmērīšanas prasības izpilde pirms ēkas nodošanas ekspluatācijā paildzina ēkas nodošanu ekspluatācijā vidēji par vienu mēnesi. Kadastrālā uzmērīšana ir būtiska jauna īpašuma faktiskā stāvokļa noteikšanai un īpašumtiesību nostiprināšanai, taču būvniecības ierosinātājam būtu jāļauj izvēlēties, kurā brīdī īpašumu reģistrēt Nekustamā īpašuma valsts kadastra informācijas sistēmā (turpmāk – Kadastra informācijas sistēma). Lai samazinātu administratīvo slogu, Ekonomikas ministrijai ir uzdots izvērtēt, vai būves pieņemšanai ekspluatācijā nepieciešamo dokumentu sarakstā ir nepieciešams iekļaut ēkas kadastrālās uzmērīšanas lietas, ņemot vērā Nekustamā īpašuma valsts kadastra likumā noteikto termiņu ēkas reģistrēšanai Kadastra informācijas sistēmā.  Projektā un ar to saistītajos tiesību aktu projektos paredzēts svītrot būves kadastrālo uzmērīšanu būves pieņemšanai ekspluatācijā (regulējums paplašināts svītrojot arī telpu grupu kadastrālo uzmērīšanu pirms pieņemšanas ekspluatācijā). Regulējuma maiņa projekta anotācijā pamatota vienīgi ar atsauci uz Valsts kontroles ziņojuma 1.3. apakšnodaļā izdarītajiem secinājumiem un piedāvāto ieteikumu no speciālajiem būvnoteikumiem svītrot prasību būvniecības ierosinātājam, ierosinot būves vai tās daļas pieņemšanu ekspluatācijā, veikt un iesniegt institūcijā, kas pilda būvvaldes funkciju, būves vai telpu grupas uzmērīšanas lietu.  Līdz ar to secināms, ka grozījumi speciālajos būvnoteikumos sagatavoti, neveicot Valsts kontroles minēto lietderības izvērtējumu.  Šobrīd spēkā esošais normatīvais regulējums paredz, ka pirms ēkas pieņemšanas ekspluatācijā būvniecības ierosinātājs Valsts zemes dienestā (turpmāk – Dienests) pasūta ēkas kadastrālo uzmērīšanu. Saskaņā ar Ministru kabineta 2014. gada 2. septembra noteikumu Nr. 529 "Ēku būvnoteikumi" (turpmāk – Ēku būvnoteikumi) 167. punktu būvniecības ierosinātājam, ierosinot ēkas pieņemšanu ekspluatācijā, institūcijā, kura pilda būvvaldes funkcijas, kā viens no obligāti iesniedzamajiem dokumentiem ir jāiesniedz ēkas kadastrālās uzmērīšanas lieta. Savukārt atbilstoši Ēku būvnoteikumu 173. punktā noteiktajam institūcija, kura pilda būvvaldes funkcijas, novērtē ēkas gatavību ekspluatācijai, pamatojoties uz iesniegtajiem šo noteikumu 167. un 168. punktā minētajiem dokumentiem, kā arī atbilstību normatīvajiem aktiem būvniecības jomā un būvprojektam. Dienests, veicot ēkas kadastrālo uzmērīšanu, iegūst faktiskajai situācijai apvidū atbilstošu informāciju par uzbūvēto ēku, kas nepieciešama ēkas teksta un telpisko datu reģistrācijai vai aktualizācijai Kadastra informācijas sistēmā, kā arī nepieciešama institūcijām, kuras pilda būvvaldes funkcijas, ēku pieņemšanas ekspluatācijā noteiktā uzdevuma izpildei. Ievērojot normatīvajā aktā noteikto prasību veikt ēkas kadastrālu uzmērīšanu pirms ēkas pieņemšanas ekspluatācijā, visos gadījumos Kadastra informācijas sistēmā tiek reģistrēta vai aktualizēta aktuāla un faktiskajai situācijai apvidū atbilstoša informācija par būvi, tādejādi nodrošinot sabiedrību ar aktuāliem kadastra datiem.  Būvju kadastrālā uzmērīšanā iegūtie dati un to kvalitāte ir nozīmīgi aktuālas un pilnīgas informācijas iegūšanai par nekustamo īpašumu un Latvijas tautsaimniecībai kopumā. Tie ietekmē Kadastra informācijas sistēmā reģistrēto datu kvalitāti, to pilnīgumu un pareizību.  Nekustamā īpašuma valsts kadastra likuma mērķis ir nodrošināt sabiedrību ar aktuāliem kadastra datiem par visiem valsts teritorijā esošajiem nekustamiem īpašumiem un būvēm. Kadastra informācijas sistēmā reģistrētie būves kadastrālajā uzmērīšanā iegūtie dati tiek izmantoti, pieņemot būvi ekspluatācijā, lai pārbaudītu būves atbilstību projekta dokumentācijai, kadastrālās vērtības aprēķināšanai, kas tiek izmantota ne tikai nekustamā īpašuma nodokļa administrēšanai, bet arī dažādu valsts nodevu aprēķināšanā, valsts statistiskās informācijas sagatavošanai, dažādu tiesisku darījumu sagatavošanā, kuros tiek norādīta ēku vai telpu grupu platība, piemēram, pirkuma līgumos, nomas un īres līgumos, apsaimniekošanas līgumos u. c. Kadastra informācijas sistēma ir valsts informācijas sistēma, uz tajā norādīto informāciju un datu aktualitāti sabiedrība var paļauties un to izmantot.  Tieslietu ministrija ir atbildīga par politikas izstrādi un koordinēšanu nekustamā īpašuma valsts kadastra uzturēšanas jomā, un Dienests realizē politiku Kadastra informācijas sistēmas uzturēšanā, nodrošinot oficiālus datus. Līdz ar to, sagatavojot tiesību aktu projektu šajā jomā, būtu nodrošināma pilnvērtīga sadarbība ar Tieslietu ministriju un Dienestu. Arī projekta anotācijā nav sniegts pietiekams un pamatots skaidrojums par plānotajiem grozījumiem un neparāda to ietekmi uz citām institūcijām, kā arī uz citiem normatīvajiem aktiem un tiesību sistēmu kopumā.  Valsts kontroles ziņojuma mērķis bija izvērtēt privātmāju būvniecības procesu un arī uzdevums Ekonomikas ministrijai bija saistīts vienīgi ar šo būvniecības segmentu, taču sagatavotie normatīvie akti ir plašāki. Tie attiecas uz visām telpu grupām un visām būvju grupām, arī uz 3. grupas ēkām, kas ir publiskās, rūpnieciskās ražošanas, daudzdzīvokļu ēkas ar vairāk kā 5 stāviem.  Tādējādi lūdzam svītrot regulējumu, kas paredz atteikties no būvju un telpu grupu kadastrālās uzmērīšanas pirms nodošanas ekspluatācijā, ievērojot arī turpmāk minētos apsvērumus:  1.1. Projekta anotācijā nav norādīts izvērtējums un secinājumi, kāpēc būves pieņemšanai ekspluatācijā nav nepieciešams veikt būves kadastrālo uzmērīšanu, kā arī nav norādīts, kādi dokumenti un tajā esošā informācija turpmāk institūcijām, kuras pilda būvvaldes funkcijas, būs pietiekama ēku pieņemšanas ekspluatācijā noteiktā uzdevuma izpildei, lai tās nodrošinātu ēkas pieņemšanas ekspluatācijā mērķa izpildi – pārliecinātos, vai ēka ir uzbūvēta atbilstoši apstiprinātajam būvprojektam (Valsts kontroles ziņojuma 1.3. apakšnodaļa, 41. lpp.).  No spēkā esošo Ēku būvnoteikumu 173. apakšpunkta izriet, ka būvvaldes pirms ēkas pieņemšanas ekspluatācijā pārliecinās par ēkas atbilstību būvprojektam. Arī Valsts kontroles ziņojuma 1.3. apakšnodaļā ir norādīts, ka ēkas pieņemšanas ekspluatācijā mērķis ir pārliecināties, vai ēka ir uzbūvēta atbilstoši apstiprinātam būvprojektam. Atbilstoši šobrīd spēkā esošiem normatīviem aktiem būvniecības jomā (piemēram, Ēku būvnoteikumu 167. punkts), būvniecības ierosinātājs, ierosinot ēkas vai tās daļas pieņemšanu ekspluatācijā, būvvaldē vai institūcijā, kura pilda būvvaldes funkcijas (turpmāk – būvvalde), iesniedz vairākus dokumentus, tostarp ēkas vai telpu grupas kadastrālās uzmērīšanas lietu.  Līdz ar to šobrīd būvvaldes, pieņemot ēku ekspluatācijā, izmanto kadastrālā uzmērīšanā iegūto informāciju, lai izvērtētu ēkas atbilstību apstiprinātai projekta dokumentācijai, it īpaši informāciju par faktiskajiem ēkas apjoma rādītājiem, kas iegūstami, tikai veicot ēkas uzmērīšanu, piemēram, ēkas apbūves laukumu, būvtilpumu, telpu plānojumu un telpu platības.  Lai izvērtētu, vai būvvaldes var paļauties uz būvprojektā norādīto informāciju, neizmantojot ēkas kadastrālajā uzmērīšanā iegūto informāciju, Dienests ir izvērtējis 2018. gada oktobra un novembra mēnešu 228 pasūtījumu ietvaros iesniegto privātmāju būvniecības dokumentāciju un kadastrālajā uzmērīšanā iegūto informāciju un secinājis, ka 78 % jeb 177 gadījumos faktiskā situācija apvidū neatbilst apstiprinātajā projekta dokumentācijā norādītajai. Proti, 61 % jeb 140 pasūtījumos ir konstatēta telpu plānojuma neatbilstība, 31 % gadījumu fasādes (logu, durvju) izvietojuma neatbilstības, bet 59 % ēkas apjoma rādītāju (platības, apbūves laukuma u. c. nozīmīgas atšķirības) neatbilstības apstiprinātai projekta dokumentācijai.  Tādējādi secināms, ka nav iespējams paļauties uz būvprojekta dokumentācijā norādīto informāciju un situācijā, ka lielākajā daļā gadījumu pastāv neatbilstības tādos būtiskos rādītajos kā būvapjomi vai telpu plānojumi, būvju kadastrālajā uzmērīšanā iegūtā informācija, pieņemot būvi ekspluatācijā, būvvaldēm ir nepieciešama konstruktīvo elementu nestspējas novērtēšanai pēc tā, vai ir realizēts būvprojektā paredzētais risinājums vai nav.  Ja kadastrālās uzmērīšanas lieta pirms pieņemšanas ekspluatācijā nebūs nepieciešama, būvvaldēm radīsies papildu izdevumi, veicot apsekošanu apvidū, kā arī būs nepieciešams papildu laiks būves apsekošanai un atbilstības būvprojektam izvērtēšanai. Līdz ar to, veicot Valsts kontroles minēto lietderības izvērtējumu, būtu norādāms būvvalžu finanšu un laika resursa izvērtējums, kā arī izvērtējums, vai valstiski no sistēmiskā viedokļa ir lietderīgi veikt ēkas apsekošanu vairākkārt. Pirmkārt, lai būvvaldes varētu sasniegt ēkas pieņemšanas ekspluatācijā mērķi – pārliecināties par ēkas atbilstību būvprojektam, otrkārt, Dienestam veicot kadastrālo uzmērīšanu pēc ēkas pieņemšanas ekspluatācijā.  Tā kā regulējuma maiņa tiek veikta, nesagatavojot atbilstošu lietderības izvērtējumu, kā arī projekta anotācijā nav sniegts pietiekams un pamatots skaidrojums par plānotajiem grozījumiem un nav izvērtēta grozījumu ietekme uz citiem normatīvajiem aktiem un esošo sistēmu kopumā, nav saprotams, kādā veidā būvvaldes nodrošinās ēkas pieņemšanas ekspluatācijā mērķi – pārliecināties, vai ēka ir uzbūvēta atbilstoši apstiprinātai būvprojekta dokumentācijai.  1.2. Projekta anotācijas I sadaļas 2. punktā norādīts, ka kadastrālās uzmērīšanas prasības izpilde pirms ēkas nodošanas ekspluatācijā paildzina ēkas nodošanu ekspluatācijā vidēji par vienu mēnesi. Valsts kontroles ziņojuma 1.3. apakšnodaļā ir norādīts, ka laika posmā no 2016. gada 1. janvāra līdz 2017. gada 31. decembrim Dienestā privātmāju kadastrālās uzmērīšanas pakalpojuma izpilde ilga vidēji 44 kalendārās dienas, Dienests kadastrālās uzmērīšanas pakalpojuma izpildi nespēj nodrošināt laikā un pakalpojuma faktiskais izpildes laiks vidēji divas reizes pārsniedz normatīvajā aktā noteikto termiņu. Minētais aprēķins nav korekts. Valsts kontrole savus aprēķinus balstīja uz Dienestam pieprasīto informāciju par datumu, kad saņemts pieprasījums par ēkas kadastrālās uzmērīšanas veikšanu, nevis kad uzsākta pakalpojuma izpilde. Norādām uz šādiem būtiskiem apstākļiem par objektīvo pasūtījumu izpildes termiņu:  1) Dienests pakalpojuma izpildi uzsāk nevis pēc pieprasījuma saņemšanas, bet tikai pēc priekšapmaksas saņemšanas, bet priekšapmaksu var veikt līdz pat 30 dienām (Ministru kabineta 2015. gada 22. decembra noteikumu Nr. 787 "Valsts zemes dienesta maksas pakalpojumu cenrādis un samaksas kārtība" 11. punkts);  2) būves kadastrālās uzmērīšanas darbu izpildi var apturēt, ja saņemts ierosinātāja rakstisks iesniegums par darbu izpildes apturēšanu vai Dienesta darbinieks, kas veic būves kadastrālo uzmērīšanu, sagatavo darbu izpildes pārtraukšanas paziņojumu (Ministru kabineta 2012. gada 10. janvāra noteikumu Nr. 48 "Būvju kadastrālās uzmērīšanas noteikumi" 10. punkts), līdz ar to pakalpojuma izpilde var paildzināties līdz pat 3 mēnešiem ilgāk par sākotnēji paredzēto termiņu;  3) būves kadastrālās uzmērīšanas pakalpojumā ietilpst faktiskajai situācijai apvidū atbilstošas informācijas iegūšana un datu reģistrācija Kadastra informācijas sistēmā.  Saskaņā ar Ministru kabineta 2012. gada 10. janvāra noteikumu Nr. 48 "Būvju kadastrālās uzmērīšanas noteikumi" 9. punktu būves kadastrālo uzmērīšanu izpilda:  – līdz 15 darbdienām ēkai, kuras kopējais būvtilpums ir līdz 5000 m3;  – līdz 22 darbdienām vai rakstiski ar ierosinātāju vienojoties par ilgāku izpildes termiņu, kadastrāli uzmērot inženierbūves un ēkas ar kopējo būvtiplumu, lielāku par 5000 m3.  Savukārt Ministru kabineta 2012. gada 10. aprīļa noteikumu Nr. 263 "Kadastra objekta reģistrācijas un kadastra datu aktualizācijas noteikumi" (turpmāk – Reģistrācijas noteikumi) 7. punktā noteikts, ka Dienesta teritoriālā struktūrvienība 10 darbdienu laikā pēc būves vai telpu grupas kadastrālās uzmērīšanas darbu pabeigšanas reģistrē kadastra objektu vai aktualizē kadastra datus, vai pieņem lēmumu par kadastra objekta reģistrācijas vai kadastra datu aktualizācijas atlikšanu vai atteikumu.  Tādējādi būves kadastrālās uzmērīšanas pakalpojuma izpildes kopējais termiņš būvēm ar kopējo būvtilpumu līdz 5000 m3 ir līdz 25 darbdienām un būvēm ar kopējo būvtilpumu lielāku par 5000 m3, kā arī inženierbūvēm ir līdz 32 darbdienām, izpildes termiņu skaitot no brīža, kad ierosinātājs apmaksājis Dienesta sagatavoto priekšapmaksas rēķinu.  Valsts kontroles ziņojumā, aprēķinot darbu izpildes vidējo termiņu, netika analizēti faktori, kāpēc kadastrālās uzmērīšanas pakalpojuma izpildes vidējo ilgumu nedrīkstēja aprēķināt kā vidējo aritmētisko un 44 kalendārās dienas nav objektīvs rādītājs. Nepareizi aprēķinātais pakalpojuma izpildes vidējais termiņš novedis pie nepamatota secinājuma.  Pēc Valsts kontroles revīzijas ziņojuma publicēšanas Dienestam 2018. gada 19. decembrī bija tikšanās ar Valsts kontroles pārstāvjiem, kura laikā tika sniegta informācija un pārrunāts jautājums par Dienesta kadastrālās uzmērīšanas pakalpojuma izpildes termiņiem. Valsts kontrole ir izpratusi Dienesta sniegto informāciju un pamatojumu, un Valsts kontroles kompetencē ir izlemt tālāko rīcību pēc šīs informācijas saņemšanas.  Papildus tam informējam, ka ēkas kadastrālo uzmērīšanu saskaņā ar normatīvajiem aktiem var ierosināt jebkurā būvniecības stadijā. Proti, lai reģistrētu vai aktualizētu datus par būvi atbilstoši realizētajai būvniecības iecerei, ir nepieciešams, lai ēkai būtu izbūvētas ārējās un iekšējās sienas, durvju un logu ailes, stacionārās krāsns un kamīni, kolonas u. c. elementi, kas var ietekmēt telpas platību, savukārt iekšējo sienu, grīdas vai griestu apdare, kas būtiski neietekmē ēkas platību, kadastrālās uzmērīšanas brīdī var arī nebūt. Tāpēc, lai samazinātu ekspluatācijā nodošanas laiku, praksē bieži vien kadastrālā uzmērīšana tiek pasūtīta pirms iekšējo sienu ģipša plākšņu un griestu apdares, tādejādi vienlaikus ar iekšsienu, griestu špaktelēšanu, krāsošanu, tapešu un flīžu līmēšanu tiek veikta kadastrālā uzmērīšana. Rezultātā kadastrālās uzmērīšanas dokumenti ir gatavi līdz ar visu būvdarbu pabeigšanu un ēkas kadastrālā uzmērīšana nepaildzina ēkas pieņemšanu ekspluatācijā.  1.3. Lai samazinātu administratīvo slogu, bija jāizvērtē, vai būves pieņemšanai ekspluatācijā nepieciešamo dokumentu sarakstā ir nepieciešams iekļaut ēkas kadastrālās uzmērīšanas lietas, ņemot vērā Nekustamā īpašuma valsts kadastra likumā noteikto termiņu ēkas reģistrēšanai Kadastra informācijas sistēmā. Nepiekrītam, ka kadastra datu aktualitāte turpmāk būs nodrošināma tikai ar Nekustamā īpašuma valsts kadastra likumā 13. panta pirmā daļā noteikto pienākumu sešu mēnešu laikā pēc būvatļaujas derīguma termiņa izbeigšanās ierosināt kadastra objekta reģistrāciju vai kadastra datu aktualizāciju Kadastra informācijas sistēmā. Par normatīvajos aktos noteikto dokumentu neiesniegšanu būves vai telpu grupas reģistrēšanai vai kadastra datu aktualizēšanai Kadastra informācijas sistēmā persona saucama pie administratīvās atbildības (Latvijas Administratīvo pārkāpumu kodeksa 152.6 pants).  Valsts kontroles ziņojuma kopsavilkuma 10. lappusē norādīts, ka būvvaldes nenodrošina būvatļauju derīguma termiņa pietiekamu kontroli, bet atsevišķās būvvaldēs būvatļauju derīguma termiņa kontroles nav vispār. Tādējādi, ja pašvaldība pietiekami nekontrolē vai nekontrolē vispār būvatļauju derīgumu, tad arī nevar piemērot Latvijas Administratīvo pārkāpumu kodeksa 152.6 pantā paredzēto administratīvo atbildību, kas tiešā veidā atkarīga no būvatļaujas derīguma termiņa kontroles veikšanas.  Līdz ar to vienīgais mehānisms, kā panākt, lai personas ierosina būves reģistrāciju vai datu aktualizāciju, ir pašvaldības kompetencē. Ja pašvaldība nespēs veikt minētos pienākumus pilnā apjomā, Dienests nevarēs nodrošināt aktuālus un kvalitatīvus kadastra datus par valsts teritorijā esošajām būvēm. Savukārt kadastra dati ir nozīmīgi kvalitatīvai valsts pārvaldes funkciju īstenošanai. Projekta anotācijā minētais aspekts nav izvērtēts, ievērojot arī to, ka administratīvo sodu piemērošana notiek visai reti un sodīšana nav efektīvākais līdzeklis, lai nodrošinātu aktuālu kadastra datu esību.  1.4. Nepiekrītam secinājumam, ka būvju kadastrālā uzmērīšana nav saistīta ar ēkas ekspluatācijas drošuma veicināšanu un ar būvniecības procesa uzraudzību (Valsts kontroles ziņojuma kopsavilkuma 8. lpp., 1.3. apakšnodaļas 37.-38. lpp.). Tieši pretēji, izpildmērījumi (horizontālie – būvlaukums un vertikālie – augstums) vēl nenodrošina tādu datu iegūšanu, kas ļautu konstatēt, vai ēkas iekšienē nesošās būvkonstrukcijas ir veidotas atbilstoši būvprojektam. Šādu pārbaudi var veikt vienīgi precīzi uzmērot ēkas iekštelpas un konstatējot, ir vai nav atkāpes no būvprojekta. Tā, piemēram, ja būvprojektā ir plānots virs telpas A uzbūvēt vienu telpu, bet rezultātā ir izbūvētas divas telpas vai pieļautas citas, bez mērījumiem nepamanāmas izmaiņas, tad ir izveidots pavisam atšķirīgs būvkonstrukciju risinājums, pie kam no ārpuses horizontālie un vertikālie izpildmērījumi atbildīs būvprojektam. Savukārt risinājums ēkas iekšpusē radīs jautājumus par ēkas drošību, mehānisko ietilpību un stabilitāti. Veicot būves kadastrālo uzmērīšanu, tiek ne tikai iegūti dati atbilstoši faktiskajai situācijai apvidū, bet, parādot telpu plānojuma un būvapjoma (platības, apbūves laukums, kubatūra) datus, šie dati ir viegli salīdzināmi ar būvprojekta dokumentāciju.  Izpildmērījumus būvvaldes šobrīd izmanto tikai būves novietojuma izvērtējumam, proti, vai ir ievēroti minimālie attālumi līdz citām būvēm, citām zemes vienībām, sarkanās līnijas u. tml., taču šie dati nav noderīgi, lai būvvalde pārbaudītu, piemēram, Ēku būvnoteikumu 173. punktā noteiktās prasības novērtēt ēkas vai tās daļas gatavību ekspluatācijai, pamatojoties uz atbilstību būvprojektam. Ievērojot to, ka no izpildmērījuma plāna par ēkas novietni nav iespējams iegūt līdzvērtīgu informāciju, kādu var iegūt no būves kadastrālās uzmērīšanas, lūdzam skaidrot, kā būvvaldes izpildīs Ēku būvnoteikumu 173. punktā noteiktās prasības, ja netiks iesniegti būvju kadastrālās uzmērīšanas dokumenti.  1.5. Ieguvumi sabiedrībai neatsvērs ilgtermiņā radīto negatīvo ietekmi valsts pārvaldei un sabiedrībai kopumā, kurai ir nepieciešami aktuāli kadastra dati. Sagatavojot projektu, no sistēmiskā viedokļa nav izvērtēts, kā paredzētais regulējums ietekmēs kadastra datu aktualitāti un kā tas ilgtermiņā ietekmēs, tai skaitā pašvaldības, kurām ēku un telpu grupu renovācijas, rekonstrukcijas vai cita veida pārbūves gadījumā ir jāiesniedz aktuāla kadastrālās uzmērīšanas lieta, lai pieņemtu pamatotu lēmumu par būvniecības ieceri. Sistēmas likvidācijas gadījumā būtiski tiks apdraudēta iespēja būvvaldei un citām iestādēm saņemt aktuālus kadastra datus, kas iegūstami būvju kadastrālās uzmērīšanas procesā. Aktuāli kadastra dati ir nepieciešami arī citu uzdevumu izpildei, piemēram, nekustamā īpašuma nodokļa prognozei.  Turklāt personai administratīvais slogs attiecībā uz pienākumu veikt būves kadastrālo uzmērīšanu netiek mazināts, bet gan pārcelts no viena posma – pirms būves pieņemšanas ekspluatācijā – uz citu posmu – pēc būves pieņemšanas ekspluatācijā. Līdz ar to tiek sagrauts mehānisms, kas veicināja obligātu būves kadastrālo uzmērīšanu pirms tās nodošanas ekspluatācijā, kādēļ vairs nebūs pieejami aktuāli un kvalitatīvi kadastra dati.  Projektā piedāvātais risinājums var arī palielināt personām administratīvo slogu. Pārliekot būves kadastrālo uzmērīšanu uz vēlāku laiku, proti, pēc nodošanas ekspluatācijā, un uzmērīšanas rezultātā konstatējot neatbilstības datiem būvniecības informācijas sistēmā, kāda būve nodota ekspluatācijā, personai būtu jāgroza būvprojekts, bet normatīvajos aktos risinājums šādai situācijai nav paredzēts un tad nav arī skaidrs, kāpēc ir vajadzīga būvniecības informācijas sistēma, kuras datiem nevar uzticēties.  1.6. Ja stāsies spēkā paredzētie grozījumi speciālajos būvnoteikumos, Dienests būvniecības informācijas sistēmai nodos tikai tā rīcībā esošo informāciju, kas pēc regulējuma izmaiņām vairs nesaturēs aktuālu un situācijai apvidū atbilstošu informāciju. Turklāt būvniecības informācijas sistēmā ir izstrādāta funkcionalitāte, ka pirms būves pieņemšanas ekspluatācijā būvvalde aktā par būves pieņemšanu ekspluatācijā atlasa Kadastra informācijas sistēmā reģistrētos datus par būvi un tos iekļauj aktā par būves pieņemšanu ekspluatācijā.  Ja spēkā stāsies paredzētie grozījumi speciālajos būvnoteikumos, kas paredz, ka kadastrālā uzmērīšana tiks veikta pēc būves pieņemšanas ekspluatācijā, būvvalde ekspluatācijas pieņemšanas aktā datus norādīs no būvprojekta, kurā, savukārt, norādītie dati neatbildīs faktiskajai situācijai apvidū un Kadastra informācijas sistēmai (skatīt 1.1. iebildumu). Nav pieļaujams, ka būvniecības informācijas sistēmā un Kadastra informācijas sistēmā par būvi uzkrātie dati savstarpēji atšķirsies.  1.7. Projekta anotācijā nav pietiekami izvērtēta plašāka ietekme uz spēkā esošo tiesību normu sistēmu ne tikai attiecībā uz kadastra datu aktualitātes nodrošināšanu, bet arī attiecībā uz zemesgrāmatu darbībām nekustamā īpašuma un tā izmaiņu ierakstīšanai zemesgrāmatā. Kadastrālās uzmērīšanas dokumenti ir viens no dokumentiem, kas nepieciešams īpašuma tiesību nostiprināšanai zemesgrāmatā. Saskaņā ar Zemesgrāmatu likuma 62. panta trešo daļu ēkas (būves) kadastrālās uzmērīšanas dokumenti uzrādāmi un ēkas (būves) kadastrālās uzmērīšanas dokumentu kopijas vai izraksti no tām iesniedzami, ja nostiprina lietu tiesību uz ēkas (būves) neatdalītu reālu daļu. Saskaņā ar likuma "Par nekustamā īpašuma ierakstīšanu zemesgrāmatās" 4. pantu nostiprinājuma lūgumam dokumenti pievienojami šajā likumā un Zemesgrāmatu likumā noteiktajos gadījumos. Zemesgrāmatu nodaļas tiesnesis nekustamā īpašuma ierakstīšanai nepieciešamo zemes robežu plānu un informāciju par ēkas (būves) kadastrālo uzmērīšanu iegūst Nekustamā īpašuma valsts kadastra informācijas sistēmā. Ieskatīšanās Kadastra informācijas sistēmā pielīdzināma attiecīgo ziņu iegūšanai no dokumenta papīra formā. Saskaņā ar šā likuma 46. panta 3. punktu nekustamo īpašumu, arī ēkas, kas sadalīts reālās daļās, var ierakstīt zemesgrāmatā atsevišķos nodalījumos kā patstāvīgu īpašuma objektu, ja katrai dzīvojamās mājas daļai un saimniecības ēkām kā patstāvīgam īpašumam iekārtota ēkas (būves) kadastrālās uzmērīšanas lieta.  Tātad šobrīd Zemesgrāmatu likums, likums "Par nekustamā īpašuma ierakstīšanu zemesgrāmatās" paredz nepieciešamību saņemt būves kadastrālās uzmērīšanas dokumentus un Eiropas Reģionālā attīstības fonda projekts Nr. 2.2.1.1/17/I/021 "Būvniecības procesu un informācijas sistēmas attīstība (1.kārta)" paredz datus pēc būves nodošanas ekspluatācijā no būvniecības informācijas sistēmas nodot Valsts vienotai datorizētajai zemesgrāmatai tālākām darbībām būves nostiprināšanai zemesgrāmatā (iespēju veikt būves datu aktualizēšanu kā būvju informācijas sistēmā, tā Kadastra informācijas sistēmā un Valsts vienotajā datorizētajā zemesgrāmatā, ja ekspluatācijas uzraudzības ietvaros tiks konstatēts, ka būve dabā vairs neeksistē, kā arī jaunbūves reģistrācijas gadījumā). Nav izvērtēts, kā koncepcijas maiņa ietekmēs šos procesus un vai vienlaicīgi nebija virzāmi grozījumi zemesgrāmatu un kadastra darbību regulējošajos normatīvajos aktos. Nepieciešama skaidra vīzija attiecībā uz zemesgrāmatu darbībām, kā šī sistēma pilnvērtīgi funkcionēs nākotnē saistībā ar būvniecības informācijas sistēmu.  Ievērojot minēto, iebilstam pret projekta turpmāku virzību pirms paredzētā regulējuma ietekmes uz zemesgrāmatu procesiem (tostarp iespējamiem grozījumiem zemesgrāmatu darbību regulējošajos normatīvajos aktos) izvērtēšanas.  1.8. Nav veikts daudzpusīgs situācijas un būves kadastrālās uzmērīšanas procesa nepieciešamības būvniecības procesā izvērtējums un iespējamās sekas šādas prasības atcelšanai. Attiecībā uz iespēju atteikties no būves kadastrālās uzmērīšanas vēršam uzmanību, ka būvju kadastrālās uzmērīšanas datus izmanto vairāku valsts un pašvaldību veicamo funkciju un uzdevumu izpildes nodrošināšanai, piemēram: 1) būvju kadastra uzskaitei un būvju kadastrālai vērtēšanai; 2) būvju tiesiskajai reģistrācijai (zemesgrāmata); 3) nekustamā īpašuma nodokļa administrēšanai; 4) valsts drošības vajadzībām (tādās situācijās kā NATO samits, valsts drošības iestāžu pieprasījumi par objektiem, u. c.); 5) privatizācijas vajadzībām; 6) teritorijas plānošanas vajadzībām; 7) būvniecības vajadzībām, tostarp būvuzraudzības vajadzībām; 8) banku kreditēšanas vajadzībām; 9) būvju transakcijām, tostarp pašvaldību pirmpirkuma tiesību realizācijai; 10) nomas un īres vajadzībām; 11) būvju apsaimniekošanai; 12) valsts statistikas vajadzībām.  Dienests veic ne tikai jaunu uzbūvētu ēku kadastrālo uzmērīšanu un datu reģistrāciju Kadastra informācijas sistēmā, tostarp arī ēku pieņemšanai ekspluatācijā, lai būvvaldes saņemtu reālus apvidū uzbūvētā objekta datus, kuri lielākoties reālajā dzīvē atšķiras no projektētajiem ēkas datiem, bet arī veic kadastrālo uzmērīšanu vēsturiskajai apbūvei (būvēm, kuras dabā pastāv, bet nav reģistrētas Kadastra informācijas sistēmā un nav iesaistītas būvniecības procesos). Būvju kadastrālā uzmērīšana ir vienīgais veids, kā valsts var visā tās teritorijā pēc vienotiem un Ministru kabineta noteiktiem principiem iegūt faktiskos būves datus un tos reģistrēt oficiālā valsts informācijas sistēmā – Kadastra informācijas sistēmā. Atsakoties no būvju kadastrālās uzmērīšanas, būvvaldes un institūcijas, kas pilda būvvalžu funkcijas, kā arī sabiedrība kopumā, nesaņems patiesu reālajai situācijai atbilstošu informāciju par būvju datiem apvidū. Tas var būtiski ietekmēt ne tikai datu kvalitāti kā tādu, bet arī būvju tehnisko drošību un valsts, pašvaldību iestādēm un citām institūcijām noteikto funkciju un uzdevumu izpildes nodrošinājumu.  Vienlaikus informējam, ka šobrīd Dienestā pakāpeniski tiek veikta būvju kadastrālās uzmērīšanas procesa pārskatīšana un vienkāršošana kopumā, tādējādi uzsākot daļēji īstenot Būvju kadastrālās uzmērīšanas procesa attīstības koncepciju attiecībā uz inženierbūvēm, būtiski samazinot administratīvo slogu un izmaksas ierosinātājiem (inženierbūvju reģistrācija Kadastra informācijas sistēmā no izpildmērījumiem). Proti, Ministru kabinetā 2018. gada 28. augustā tika pieņemti grozījumi Ministru kabineta 2012. gada 10. aprīļa noteikumos Nr. 263 "Kadastra objekta reģistrācijas un kadastra datu aktualizācijas noteikumi", kuros iestrādātas normas, lai atvieglotu inženierbūvju un to datu reģistrāciju vai aktualizāciju Kadastra informācijas sistēmā un ar laiku pārtrauktu to kadastrālo uzmērīšanu. Paredzēta iespēja inženierbūvju reģistrāciju veikt, pamatojoties uz inženierbūvju izpildmērījumu plāniem.  Nav izvērtētas alternatīvas būvju kadastrālās uzmērīšanas procesa vienkāršošanai un administratīvā sloga mazināšanai, kas būtu vērtējamas kopsakarā ar inženiertehniskās kvalitātes principu, saskaņā ar kuru būves inženiertehniskajam risinājumam ir jābūt lietošanai drošam. Nepārdomāta atteikšanās no būvju kadastrālās uzmērīšanas var radīt negatīvas sekas.  Papildus minētajam vēršam uzmanību, ka Saeima 2018. gada 11. oktobrī pieņēma un 2019. gada 1. decembrī stāsies spēkā Tieslietu ministrijas izstrādātā likumprojektu pakete (Grozījumi Zemesgrāmatu likumā, Grozījumi Nekustamā īpašuma valsts kadastra likumā, Grozījumi likumā "Par nekustamā īpašuma ierakstīšanu zemesgrāmatās", Grozījumi likumā "Par valsts un pašvaldību zemes īpašuma tiesībām un to nostiprināšanu zemesgrāmatās"), kurā ietvertais regulējums paredz atvieglot personām noteiktu nekustamā īpašuma sastāvā esošo objektu ierakstīšanu Valsts vienotajā datorizētajā zemesgrāmatā un reģistrēšanu Kadastra informācijas sistēmā, neizvirzot kā priekšnosacījumu būves kadastrālo uzmērīšanu. Jānorāda, ka Kadastra informācijas sistēma ir būtisks informācijas avots par visām valstī esošajām zemes vienībām, to daļām, būvēm un telpu grupām. Minētā mērķa sasniegšanai Kadastra informācijas sistēmā ir izvirzītas prasības minētās informācijas precizitātei un uzticamībai. Savukārt likumā "Par nekustamā īpašuma ierakstīšanu zemesgrāmatās" izvirzītais priekšnosacījums par ēkas vai būves reģistrāciju Kadastra informācijas sistēmā izslēdz riskus, ka zemesgrāmatā tiek ierakstītas būves un īpašuma tiesības tiek nostiprinātas uz tādām būvēm, kas nav pietiekami precīzi identificētas, tādejādi nodrošinot zemesgrāmatas noteiktības principa (hipotekārās vienības identificēšana) izpildi un izslēdzot riskus, ka zemesgrāmatā tiek ierakstītas tādas būves, kuras, piemēram, dabā nepastāv.  Raugoties no Valsts vienotās datorizētās zemesgrāmatas skatpunkta, minimālais datu apjoms, kas būtu konstatējams inženierbūves ierakstīšanas procesā – vai tā atzīstama par būvi, kas kā kadastra objekts reģistrējama Kadastra informācijas sistēmā, lai konstatētu, vai tā vispār ir ierakstāma zemesgrāmatā. Tāpat konstatējams, kāda tipa būve tā ir pēc būves klasifikācijas, tās laukuma un augstuma rādītāji, lai konstatētu, ka tai ir nepieciešamās pazīmes, lai inženierbūvi ierakstītu kā patstāvīgu nekustamā īpašuma objektu (pieņemot, ka izvēlētie risinājumi nav atkarīgi no tā, vai inženierbūvi ieraksta vienotā zemes un ēkas īpašumā vai kā patstāvīgu būvju īpašumu).  Ievērojot minēto, izslēdzot būvju kadastrālo uzmērīšanu no būvniecības procesa, pastāv pamatotas bažas par nekustamo īpašumu reģistrācijas procesa un ar to saistīto pakalpojumu attīstības pilnveidošanas iespējām, tostarp vienotu pakalpojumu izveidi, kas būtiski mazinātu administratīvo slogu personām.  Attiecībā uz projektā piedāvāto risinājumu, būves kadastrālo uzmērīšanu neizvirzīt kā būvniecības procesa obligātu sastāvdaļu, bet kā nosacījumu ierakstīšanai Kadastra informācijas sistēmā un attiecīgi zemesgrāmatā, šāda pieeja vērtējama kritiski, ņemot vērā nebūtisko pašvaldību aktivitāti administratīvo sodu piemērošanā par būvju un telpu grupu nereģistrēšanu Kadastra informācijas sistēmā. Būves reģistrācija Kadastra informācijas sistēmā ir priekšnosacījums nekustamā īpašuma nodokļa aprēķināšanai un iekasēšanai, tādējādi jautājums par būvju kadastrālās uzmērīšanas izslēgšanu vērtējams arī no pašvaldību finansējuma izmaiņu iespējamiem aspektiem.  1.9. Projekta anotācijas II sadaļas 1. punktā ir norādīts, ka plānotais tiesiskais regulējums ietekmēs būvniecības ierosinātājus, institūcijas, kuras pilda būvvaldes funkcijas, Dienestu. Tai pat laikā projekta anotācijas III sadaļā par tiesību akta projekta ietekmi uz valsts budžetu un pašvaldību budžetiem norādīts, ka projekts šo jomu neskar. Ņemot vērā, ka no būvniecības procesa tiek izslēgta būvju kadastrālās uzmērīšana, būtiski saruks Dienesta ieņēmumi, no kuriem šobrīd lielā mērā atkarīga Dienesta darbība, tostarp iespēja pilnvērtīgi izpildīt Dienesta pamatfunkcijas – nodrošināt Kadastra informācijas sistēmas darbību un veikt nekustamo īpašumu kadastrālo vērtēšanu, kas daļēji tiek finansētas no ienākumiem par būves un telpu grupas kadastrālo uzmērīšanu. Līdz ar to ir aizpildāma arī projekta anotācijas III sadaļa.  1.10. Konceptuālus jautājumus, kas saistīti ar vairāku iestāžu savstarpēju sadarbību, nav iespējams pilnvērtīgi atrisināt Ministru kabineta noteikumu projekta sagatavošanas laikā, nepastāvot skaidrai un izvērtētai koncepcijai par iespējamiem risinājumiem. Līdz ar to lūdzam izvērtēt iespējamību, izpildot Valsts kontroles ziņojumā minēto ieteikumu, vispirms sagatavot informatīvo ziņojumu vai politikas plānošanas dokumentu, kurā vispusīgi un pilnīgi tiktu atspoguļoti šeit minētie jautājumi, ietekme uz saistītajām iestādēm un to regulējošiem normatīvajiem aktiem, ietekme uz tautsaimniecību un administratīvo slogu, kā arī finansiālā ietekme uz valsts, pašvaldību un privātpersonu budžetiem.  **Latvijas Pašvaldību savienība**  Būvvaldei nav nepieciešams iesniegt būves kadastrālās uzmērīšanas lietu papīra formātā, taču ir nepieciešams saņemt aktuālos datus no Valsts kadastra informācijas sistēmas pēc būves (telpu grupas) uzmērīšanas akta par ēkas (telpu grupas) pieņemšanu sagatavošanai, jo aktā par ēkas (telpu grupas) pieņemšanu ekspluatācijā ir nepieciešams norādīt precīzus datus par ēkas apbūves laukumu, ēkas kopējo platību, telpu grupu platībām dzīvokļu (neapdzīvojamo telpu) pārbūves gadījumā (piemēram, ar koplietošanas telpu pievienošanu), ko nav iespējams iegūt bez kadastrālās uzmērīšanas. Tāpēc neatbalstām šos grozījumus.  1. Veicot attiecīgās izmaiņas normatīvajos aktos un atsakoties no būves kadastrālās uzmērīšanas pirms nodošanas ekspluatācijā, pašvaldībām tiek uzlikts par pienākumu veikt papildus nevajadzīgas funkcijas, proti, veikt ēku faktisku uzmērīšanu, lai pārliecinātos par ēkas atbilstību būvprojektam. Norādām, ka noteikumu projektu anotācijās nav ietverts izvērtējums par paredzēto grozījumu ietekmi uz pašvaldību budžetu.  2. Ministru kabineta noteikumu projektu anotācijā nav ietverts izvērtējums par grozījumu ietekmi uz objektu pieņemšanas ekspluatācijā termiņu, kurš noteikti palielināsies, jo turpmāk būves pieņemšanai ekspluatācijā būvvaldēm būs fiziski jāpārmēra telpu izmēri, jāpārmēra visa ēka un jāpārbauda būves apjomu atbilstība būvprojektam, norādām, ka līdz šim faktiskos būves un telpu izmērus bija iespējams pārbaudīt būvprojektu salīdzinot ar kadastrālo lietu.  3. Īstenojot šo regulējumu notiks procesu dublēšana, jo būvvaldes jau, pirms ēkas pieņemšanas ekspluatācijā, būs pārliecinājušās par telpu izmēru faktisko atbilstību būvprojektam, bet, lai izdotu ēkas kadastrālās uzmērīšanas lietu, arī Valsts zemes dienesta speciālisti atkārtoti veiks ēkas vai tās daļas uzmērīšanu.  4. Atbilstoši Latvijas Administratīvo pārkāpuma kodeksa 152.6 pantā noteiktajam, būvvaldēm jākontrolē - vai pēc būvdarbu pabeigšanas būves vai telpu grupas tiek reģistrētas, kā arī vai tiek veikta kadastra datu aktualizēšana Nekustamā īpašuma valsts kadastra informācijas sistēmā. Ja līdz šim par to varēja pārliecināties pirms nodošanas ekspluatācijā tad turpmāk, būvvaldēm būs jāturpina kontaktēties ar būvniecības ierosinātāju (pasūtītāju) arī pēc objekta pieņemšanas ekspluatācijā, lai pārliecinātos, ka ir veikta būves reģistrācija vai kadastra datu aktualizācija Nekustamā īpašuma valsts kadastra informācijas sistēmā, attiecīgi būvvaldēm būs jāveic papildus mākslīgi radītas funkcijas.  5. Sagatavojot būvju pieņemšanas ekspluatācijā aktus bez kadastrālās uzmērīšanas lietas, izveidosies situācija, kad pieņemšanas komisijas aktā informācija par būves raksturlielumiem (kopējā platība, būvtilpums u.c.) atšķirsies no kadastrālās uzmērīšanas lietas.  Gadījumā, ja Tieslietu ministra pārraudzībā esoša tiešās pārvaldes iestāde - Valsts zemes dienests atbilstoši Valsts kontroles secinājumiem nevar nodrošināt ēkas (telpu grupas) savlaicīgu un cenas ziņā pieejamu pakalpojumu, pakalpojuma sniegšana nododama brīvajā tirgū un VZD ir jāveic tikai datu reģistrēšana.  **Latvijas Lielo pilsētu asociācija**  1.Veicot attiecīgās izmaiņas normatīvajos aktos un atsakoties no būves kadastrālās uzmērīšanas pirms nodošanas ekspluatācijā, pašvaldībām tiek uzlikts par pienākumu veikt papildus nevajadzīgas funkcijas, proti, veikt ēku faktisku uzmērīšanu, lai pārliecinātos par ēkas atbilstību būvprojektam. Norādām, ka noteikumu projektu anotācijās nav ietverts izvērtējums par paredzēto grozījumu ietekmi uz pašvaldību budžetu.  2.Tāpat noteikumu projektu anotācijās nav ietverts izvērtējums par grozījumu ietekmi uz objektu pieņemšanas ekspluatācijā termiņu, kurš noteikti palielināsies, jo turpmāk būves pieņemšanai ekspluatācijā būvvaldēm būs fiziski jāpārmēra telpu izmēri, jāpārmēra visa ēka un jāpārbauda būves apjomu atbilstība būvprojektam. Norādām, ka līdz šim faktiskos būves un telpu izmērus bija iespējams pārbaudīt salīdzinot būvprojektu ar kadastrālo lietu.  3.Notiks procesu dublēšana, jo būvvaldes jau pirms ēkas pieņemšanas ekspluatācijā, būs pārliecinājušās par telpu izmēru faktisko atbilstību būvprojektam, savukārt, lai izdotu ēkas kadastrālās uzmērīšanas lietu, arī VZD speciālisti atkārtoti veiks ēkas vai tās daļas uzmērīšanu.  4.Atbilstoši Latvijas administratīvā pārkāpuma kodeksa 152.6 pantā noteiktajam būvvaldēm jākontrolē vai pēc būvdarbu pabeigšanas būves vai telpu grupas tiek reģistrētas, kā arī vai tiek veikta kadastra datu aktualizēšana Nekustamā īpašuma valsts kadastra informācijas sistēmā. Ja līdz šim par to varēja pārliecināties pirms nodošanas ekspluatācijā, tad turpmāk būvvaldēm būs jāturpina kontaktēties ar būvniecības ierosinātāju (pasūtītāju) arī pēc objekta pieņemšanas ekspluatācijā, lai pārliecinātos, ka ir veikta būves reģistrācija vai kadastra datu aktualizācija Nekustamā īpašuma valsts kadastra informācijas sistēmā, attiecīgi būvvaldēm būs jāveic papildus mākslīgi radītas funkcijas.  5.Sagatavojot būvju pieņemšanas ekspluatācijā aktus bez kadastrālās uzmērīšanas lietas, izveidosies situācija, kad pieņemšanas komisijas aktā informācija par būves raksturlielumiem (kopējā platība, būvtilpums u.c.) atšķirsies no kadastrālās uzmērīšanas lietas.  Vēršam uzmanību uz to, ka atsevišķu inženierbūvju pieņemšanai ekspluatācijā (piemēram, labiekārtojuma, inženiertīklu u.c.) būvvaldēs nepieciešams iesniegt izpildmērījumu plānu, ko sagatavojuši sertificēti mērniecības speciālisti, šos izpildmērījumu plānus būvvaldes salīdzina ar būvniecības ieceres dokumentāciju, lai pārliecinātos par to atbilstību būvprojekta risinājumiem.  Vienlaikus informējam, ka ar šiem grozījumiem netiek samazināts administratīvais slogs būvniecības ierosinātājam, jo veicamie pienākumi netiek samazināti, proti, būves kadastrālā uzmērīšana saglabājas, kā arī kadastrālās uzmērīšanas izmaksas nemainās, savukārt ar šiem grozījumiem nevajadzīgi tiek palielināts un apgrūtināts pašvaldību darbs, t.sk. būvvaldēm jāturpina kontrolēt vai būves tiek kadastrāli uzmērītas. Ņemot vērā iepriekš minēto, var veidoties situācijas, kad būvniecības ierosinātājs pēc būves pieņemšanas ekspluatācijā neapmaksā VZD piestādīto rēķinu par kadastrālo uzmērīšanu, tātad kadastrālā lieta netiks sagatavota, savukārt kadastrālās lietas neesamība jākontrolē būvvaldēm, saskaņā ar Latvijas administratīvā pārkāpuma kodeksu par būvju un telpu grupu nereģistrēšanu Nekustamā īpašuma valsts kadastra informācijas sistēmā paredzēta administratīvā atbildība, attiecīgi būvvaldēm būs jāveic papildus darbs ar būvniecības ierosinātāju, kaut gan tiešais pienākums būs veikts – būve ir pieņemta ekspluatācijā.  Ņemot vērā iepriekš minēto un to, ka piedāvātie grozījumi palielina būvvaldēm darba apjomu un izmaksas, LLPA kategoriski iebilst pret tik būtiskām izmaiņām būvniecības procesā. Lai mazinātu kadastrālās lietas ietekmi uz būvju nodošanas ekspluatācijā procesu, jautājums risināms valsts pārvaldes ietvaros, proti, samazinot būves kadastrālās lietas izsniegšanas termiņu. | | **Ņemt vērā**  **Ņemt vērā**  **Ņemts vērā** | | Svītroti attiecīgie punkti | |
| 3. | *Anotācija* | | **Tieslietu ministrija**  3. Projekta anotācijā nav norādīts pamatojums, kāpēc svītrots regulējums, kas paredz, ka pēc inženierbūves pieņemšanas ekspluatācijā Dienestam ir jāiesniedz datu reģistrācijai vai datu aktualizācijai izpildmērījuma plānu un aktu par būves pieņemšanu ekspluatācijā. Esošais regulējums nekavē inženierbūvju pieņemšanu ekspluatācijā un nav saistāms ar Ministru kabineta noteiktiem gadījumiem, kad būvniecības procesa ietvaros iesniegtais iesniegums vienlaikus ir uzskatāms par personu iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu. Līdz ar to iebilstam pret minētā regulējuma svītrošanu. | | **Šajā noteikumu projektā nav šādu punktu.** | | *-* | |
| *Pēc 5 darba dienu saskaņošanas* | | | | | | | | |
| 4. | 3. Papildināt 1. nodaļu ar 4.1 punktu šādā redakcijā:  “4.1 Ierosinot ēkas vai telpu grupas lietošanas veida maiņu bez pārbūves, būvniecības ierosinātāja iesniegums (paskaidrojuma raksts lietošanas veida maiņai bez pārbūves) vienlaikus ir uzskatāms par iesniegumu Valsts zemes dienestam ēkas vai telpu grupas datu aktualizācijai Nekustamā īpašuma valsts kadastra informācijas sistēmā, ja institūcija, kas pilda būvvaldes funkcijas, ir akceptējusi šo būvniecības ieceri.”. | | **Valsts zemes dienests (04.04.2019.)**  Šobrīd projekta 3.punkts (papildināt 1.nodaļu ar 4.1 punktu) nosaka, ka paskaidrojuma raksts ir iesniegums Valsts zemes dienestam ēkas vai telpu grupas datu aktualizācijai, kas par tādu kļūst pēc būvniecības ieceres akceptēšanas. Savukārt projekta 4. punkts (papildināt 10.nodaļu ar 230.punktu) nosaka, ka informācijas  nodošanu Nekustamā īpašuma valsts kadastra informācijas sistēmai datu aktualizācijai saskaņā ar šo noteikumu 4.1 punktu uzsāk līdz 2020.gada 1.janvārim. Projekta 4.1 punktā nav noteikts, kādu informāciju (dokumentus un datus) un kurā brīdī (pēc būvniecības ieceres akceptēšanas) būvniecības informācijas sistēma pados Valsts zemes dienestam. Līdz ar to projekta 4.1 punktā vai atsevišķā punktā nepieciešams noteikt, ka pēc būvniecības ieceres akceptēšanas būvniecības informācijas sistēma dokumentus un datus nodod Valsts zemes dienestam ēkas vai telpu grupas datu aktualizēšanai Nekustamā īpašuma valsts kadastra informācijas sistēmā.  **Tieslietu ministrija, Valsts zemes dienests (02.05.2019.)**  Izziņas par atzinumos sniegtajiem iebildumiem (turpmāk – izziņa) 4. punktā norādīts, ka iebildums daļēji ņemts vērā. Tomēr tas nav ņemts vērā.  Izziņā ir norādīts: "Saskaņā ar Ministru kabineta 2018. gada 28. augusta sēdes protokola Nr. 40 25. § 4. punktu, tika uzdots izstrādāt grozījumus normatīvajos aktos būvniecības jomā, lai noteiktu, kādos gadījumos būvniecības procesa ietvaros iesniegtais iesniegums vienlaikus ir uzskatāms arī par iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu atbilstoši Nekustamā īpašuma valsts kadastra likuma 24. panta piektajai daļai. Izpildot minēto protokoluzdevumu, Ēku būvnoteikumos ir iestrādāti gadījumi, kad ar vienu iesniegumu var realizēt būvniecību un ierosināt datu aktualizāciju, bet šie noteikumi nenosaka datu apmaiņu starp valsts informācijas sistēmām. Ministru kabineta 2015. gada 28. jūlija noteikumu Nr. 438 "Būvniecības informācijas sistēmas noteikumi" 34. punktā jau ir noteikts kādus datus būvniecības informācijas sistēma nodod Nekustamā īpašuma valsts kadastra informācijas sistēmai par būvi un telpu grupu. Šobrīd ir nepieciešams tikai pilnveidot tehnisko risinājumu."  Līdz ar to uzturam iebildumu, ka projekta 3. punktā (paredzētais noteikumu 4.1 pants) nav noteikts, kāda informācija (dokumenti un dati) un kurā brīdī (pēc būvniecības ieceres akceptēšanas) tiks nodoti Valsts zemes dienestam no būvniecības informācijas sistēmas. Projekta 3. punktā vai atsevišķā punktā nepieciešams noteikt, ka pēc būvniecības ieceres akceptēšanas būvniecības informācijas sistēma dokumentus un datus nodod Valsts zemes dienestam ēkas vai telpu grupas datu aktualizēšanai Nekustamā īpašuma valsts kadastra informācijas sistēmā. | | **Ņemts vērā**  Saskaņā ar Ministru kabineta 2018. gada 28. augusta sēdes protokola Nr. 40 25. § 4. punktu, tika uzdots izstrādāt grozījumus normatīvajos aktos būvniecības jomā, lai noteiktu, kādos gadījumos būvniecības procesa ietvaros iesniegtais iesniegums vienlaikus ir uzskatāms arī par iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu atbilstoši Nekustamā īpašuma valsts kadastra likuma 24.panta piektajai daļai. Izpildot minēto protokoluzdevumu, Ēku būvnoteikumos ir iestrādāti gadījumi, kad ar vienu iesniegumu var realizēt būvniecību un ierosināt datu aktualizāciju, bet šie noteikumi nenosaka datu apmaiņu starp valsts informācijas sistēmām. Ministru kabineta 2015. gada 28. jūlija noteikumu Nr. 438 “Būvniecības informācijas sistēmas noteikumi” 35.punktā jau noteikts, ka BIS Valsts zemes dienestam sniedz informāciju, kas nepieciešama klientu apkalpošanai un pakalpojumu izpildei. Šobrīd ir nepieciešams tikai pilnveidot tehnisko risinājumu. | | 3. Papildināt 1. nodaļu ar 4.1 punktu šādā redakcijā:  “4.1 Ierosinot ēkas vai telpu grupas lietošanas veida maiņu bez pārbūves, būvniecības ierosinātāja iesniegums (paskaidrojuma raksts lietošanas veida maiņai bez pārbūves) vienlaikus ir uzskatāms par iesniegumu Valsts zemes dienestam ēkas vai telpu grupas datu aktualizācijai Nekustamā īpašuma valsts kadastra informācijas sistēmā, ja institūcija, kas pilda būvvaldes funkcijas, būvniecības informācijas sistēmā ir akceptējusi šo būvniecības ieceri.”. | |
| 5. | 4. Papildināt noteikumu 10. nodaļu ar 230. punktu šādā redakcijā:  “230. Informācijas nodošanu Nekustamā īpašuma valsts kadastra informācijas sistēmai datu aktualizācijai saskaņā ar šo noteikumu 4.1 punktu uzsāk līdz 2020. gada 1. janvārim.”. | | **Latvijas Lielo pilsētu asociācija (01.04.2019.)**  Nav iebildumu par Projekta turpmāko virzību, ja tiks precizēts Noteikumu 4.punkts, ka paredz papildināt Ēku noteikumu 10. nodaļu ar 230. punktu šādā redakcijā: “*230. Informācijas nodošanu Nekustamā īpašuma valsts kadastra informācijas sistēmai datu aktualizācijai saskaņā ar šo noteikumu 4.1 punktu uzsāk līdz 2020  gada 1. janvārim.*”, papildinot aiz vārda “*uzsāk*” ar vārdiem: “*pēc nepieciešamās funkcionalitātes par automātisko datu apmaiņu izstrādes Būvniecības informācijas sistēmā*”. Vēršama uzmanība, ka minētais ir saistīts ar Anotācijā norādīto, ka ir nepieciešams laiks datu apmaiņas risinājuma (tīmekļa pakalpes) pilnveidošanai.  **Valsts zemes dienests (08.04.2019.)**  Šobrīd projekta 4. punkts (papildināt 10.nodaļu ar 230.punktu) nosaka, ka “informācijas nodošanu Nekustamā īpašuma valsts kadastra informācijas sistēmai datu aktualizācijai saskaņā ar šo noteikumu 4.1 punktu uzsāk pēc nepieciešamās funkcionalitātes par automātisko datu apmaiņu izstrādes Būvniecības informācijas sistēmā līdz 2020. gada 1. janvārim”. No šīs projekta 230.punkta redakcijas izriet, ka datu aktualizācija gadījumā, kad tiek ierosināta ēkas vai telpu grupas lietošanas veida maiņa bez pārbūves, ir bezmaksas pakalpojums, kas tiek īstenots, sadarbojoties Būvniecības informācijas sistēmai un Nekustamā īpašuma valsts kadastra informācijas sistēmai. Tas neatbilst pakalpojumam un šo grozījumu būtībai, kas skaidrota anotācijās I sadaļas 2. punktā: “Saskaņā ar Ministru kabineta 2015. gada 22. decembra noteikumiem Nr. 787 “Valsts zemes dienesta maksas pakalpojumu cenrādis un samaksas kārtība” Nekustamā īpašuma valsts kadastra sistēmā datu aktualizācijas ir maksas pakalpojums un to izpildi Valsts zemes dienests uzsāks pēc attiecīgās samaksas saņemšanas. BIS publiskā portāla lietotājam izveidos iespēju pasūtīt pakalpojumu datu aktualizācijai Nekustamā īpašuma valsts kadastrā, nodrošinās rēķina saņemšanu no Valsts zemes dienesta un apmaksas veikšanu, izmantojot vienoto maksāšanas moduļa funkcionalitāti. Pakalpojuma samaksas veikšanu kontrolēs Valsts zemes dienests. Tā kā ir nepieciešams laiks datu apmaiņas risinājuma (tīmekļa pakalpes) pilnveidošanai, tad datu apmaiņa starp BIS un Nekustamā īpašuma valsts kadastra informācijas sistēmu uzsākama tikai pēc attiecīgas programmatūras izstrādes, bet ne vēlāk kā līdz 2020.gada 1.janvārim.”  Līdz ar to lūdzam projekta 230.punktu precizēt, paredzot, ka noteikumu 4.1punkta piemērošanu uzsāk pēc attiecīgas programmatūras izstrādes, bet ne vēlāk kā līdz 2020.gada 1.janvārim.  **Tieslietu ministrija, Valsts zemes dienests (02.05.2019.)**  Par izziņas 5. punktā iekļauto iebildumu norādīts, ka tas ņemts vērā, taču tas nav ņemts vērā. Veiktais papildinājums ir maldinošs, jo minēto pakalpojumu ietvaros netiks veikta automātiska datu apmaiņa starp sistēmām, bet tiks nodrošināta informācijas aprite starp Valsts zemes dienesta informācijas sistēmām un būvniecības informācijas sistēmu, lai nodrošinātu personai iespēju pieprasīt un saņemt Valsts zemes dienesta maksas pakalpojumus.  Šobrīd projekta 4. punkts (papildināt 10. nodaļu ar 230. punktu) nosaka, ka "informācijas nodošanu Nekustamā īpašuma valsts kadastra informācijas sistēmai datu aktualizācijai saskaņā ar šo noteikumu 4.1 punktu uzsāk pēc nepieciešamās funkcionalitātes par automātisko datu apmaiņu izstrādes Būvniecības informācijas sistēmā, bet ne vēlāk kā līdz 2020. gada 1. janvārim". No šīs punkta redakcijas izriet, ka datu aktualizācija gadījumā, kad tiek ierosināta ēkas vai telpu grupas lietošanas veida maiņa bez pārbūves, ir bezmaksas pakalpojums, kas tiek īstenots, sadarbojoties būvniecības informācijas sistēmai un Nekustamā īpašuma valsts kadastra informācijas sistēmai. Tas neatbilst pakalpojumam un šo grozījumu būtībai, kas skaidrota projekta anotācijās I sadaļas 2. punktā: "Saskaņā ar Ministru kabineta 2015. gada 22. decembra noteikumiem Nr. 787 "Valsts zemes dienesta maksas pakalpojumu cenrādis un samaksas kārtība" Nekustamā īpašuma valsts kadastra sistēmā datu aktualizācijas ir maksas pakalpojums un to izpildi Valsts zemes dienests uzsāks pēc attiecīgās samaksas saņemšanas. BIS publiskā portāla lietotājam izveidos iespēju pasūtīt pakalpojumu datu aktualizācijai Nekustamā īpašuma valsts kadastrā, nodrošinās rēķina saņemšanu no Valsts zemes dienesta un apmaksas veikšanu, izmantojot vienoto maksāšanas moduļa funkcionalitāti. Pakalpojuma samaksas veikšanu kontrolēs Valsts zemes dienests. Līdz ar to lūdzam projekta 4. punktu (paredzēto noteikumu 230. punktu) precizēt, svītrojot vārdu salikumu "par automātisko datu apmaiņu".  Vienlaikus aicinām izvērtēt vārdu "pēc nepieciešamās funkcionalitātes [..] izstrādes būvniecības informācijas sistēmā, bet ne vēlāk kā" nepieciešamību. Ārējā normatīvajā aktā nav nepieciešams paredzēt šādu nosacījumu, pietiek, ja ir norādīts pienākuma īstenošanas datums. Pamatojumu, kāpēc nepieciešams noteikt šādu datu apmaiņas ieviešanas laiku, ietver projekta anotācijā. | | **Ņemts vērā**  Punkta redakcija precizēta ņemot vērā arī VZD iebildumu.  **Ņemts vērā**  **Ņemts vērā** | | 4. Papildināt 10. nodaļu ar 230. punktu šādā redakcijā:  “230. Informāciju saskaņā ar šo noteikumu 4.1 punktu no būvniecības informācijas sistēmas Valsts zemes dienestam nodod pēc attiecīgās programmatūras izstrādes, bet ne vēlāk kā līdz 2020. gada 1. janvārim.”.  *Skat. precizēto anotāciju* | |
| 6. | *Anotācija* | | **Latvijas Lielo pilsētu asociācija (01.04.2019.)**  Nav iebildumu par Projekta turpmāko virzību, ja   * tiks precizēta Anotācija (2.lpp.), svītrojot teikumu: “*Šo noteikumu 85.8.apakšpunktā minētās ziņas un būvniecības dokumentāciju no BIS pēc attiecīgas programmatūras izstrādes nodod pašvaldības būvvaldes vai citas institūcijas, kas veic būvvaldes funkcijas, ja tās ir noslēgušas vienošanos ar BIS pārzini par sistēmas lietošanu.*” vai aizstājot to ar teikumu šādā redakcijā: “*Pēc attiecīgas programmatūras izstrādes BIS nodos šo noteikumu 85.8.apakšpunktā minētās ziņas un būvniecības dokumentāciju*”. Vēršama uzmanība, ka Kadastra objekta reģistrācijas un kadastra datu aktualizācijas noteikumu 85.8. apakšpunkts neparedz būvvaldēm pienākumu dodot datus (ziņas un būvniecības dokumentāciju), bet nosaka, ka kadastra datus par būvi vai telpu grupu aktualizē tiklīdz no būvniecības informācijas sistēmas tiks saņemta saņemtas norādītās ziņas. * tiks papildināta Anotācija ar skaidrojumu par atšķirīgu tiesisko regulējumu Kadastra objekta reģistrācijas un kadastra datu aktualizācijas noteikumu 85.8.1. apakšpunkta piemērošanu (Protokols) un 85.8.2. apakšpunkta piemērošanu (Projekts).   **Valsts zemes dienests**  **04.04.2019. -** Anotācijas I sadaļas 2.punktā (3.lappusē) teikumu “Ar institūcijas, kas pilda būvvaldes funkcijas, ieceres akceptēšanu BIS strukturizētos datus (piemēram, ēkas nosaukumu, lietošanas veidu, ēkas raksturojošos datus) nodos tiešsaistes datu pārraides režīmā Nekustamā īpašuma valsts kadastra informācijas sistēmai ēkas vai telpu grupas datu aktualizēšanai.” aizstāt ar teikumu “Pēc tam, kad institūcija, kas pilda būvvaldes funkcijas, akceptējusi būvniecības ieceri, BIS dokumentus un strukturizētos datus nodos Valsts zemes dienestam ēkas vai telpu grupas datu aktualizēšanai Nekustamā īpašuma valsts kadastra informācijas sistēmā”, jo šobrīd vēl nav izstrādāts risinājumus, kādā dokumenti un dati Valsts zemes dienestam tiks nodoti ēkas vai telpu grupas datu aktualizēšanai Nekustamā īpašuma valsts kadastra informācijas sistēmā. Lai neierobežotu datu vai dokumentu nodošanas Valsts zemes dienestam iespējamo risinājumu izstrādi, iepriekš minētajā teikumā nepieciešams svītrot vārdus “tiešsaistes datu pārraides režīmā”.  **08.04.2019. -** Anotācijas I sadaļā 2. punktā (2. lappusē) ir svītrots teikums “Šo noteikumu 85.8.apakšpunktā minētās ziņas un būvniecības dokumentāciju no BIS pēc attiecīgas programmatūras izstrādes nodod pašvaldības būvvaldes vai citas institūcijas, kas veic būvvaldes funkcijas, ja tās ir noslēgušas vienošanos ar BIS pārzini par sistēmas lietošanu.”  Līdz ar to anotācijā trūkst informācijas, ka Ministru kabineta 2012. gada 10. aprīļa noteikumu Nr. 263 “Kadastra objekta reģistrācijas un kadastra datu aktualizācijas noteikumi” 85.8.apakšpunktā minētās ziņas un būvniecības dokumentāciju pados būvniecības informācijas sistēma, tāpēc iepriekš minēto izsvītroto teikumu anotācijā nepieciešams aizstāt ar teikumu “Pēc attiecīgas programmatūras izstrādes BIS nodos šo noteikumu 85.8.apakšpunktā minētās ziņas un būvniecības dokumentāciju”. Tā arī Latvijas Lielo pilsētu asociācija ir lūgusi savā iebildumā.  **Tieslietu ministrija, Valsts zemes dienests (02.05.2019.)**  Par izziņas 6. punktā iekļautajiem Valsts zemes dienesta iebildumiem norādīts, ka tie ir ņemti vērā. Taču pirmais iebildums ir ņemts vērā tikai daļēji, jo piedāvātā teikuma redakcija projekta anotācijā ir papildināta ar vārdu “automātiski”. Līdz ar to projekta anotācijas I sadaļas 2. punktā (3. lpp.) teikumā “Pēc tam, kad institūcija, kas pilda būvvaldes funkcijas, akceptējusi būvniecības ieceri, BIS dokumentus un strukturizētos datus automātiski nodos Valsts zemes dienestam ēkas vai telpu grupas datu aktualizēšanai Nekustamā īpašuma valsts kadastra informācijas sistēmā" lūdzam svītrot vārdu “automātiski”, jo vārdu “automātiski” var tulkot kā datu apmaiņu un bez maksas. | | **Ņemts vērā**  **Ņemts vērā**  **Ņemt vērā** | | *Skat. precizēto anotāciju* | |
| 7. | *MK sēdes protokollēmums*  3. Ekonomikas ministrijai izstrādāt un ekonomikas ministram līdz 2019.gada 1.jūnijam iesniegt Ministru kabinetā grozījumus Ministru kabineta 2015. gada 28. jūlija noteikumos Nr. 438 “Būvniecības informācijas sistēmas noteikumi” par būvniecības informācijas sistēmas datu nodošanu tiešsaistes datu pārraides režīmā Nekustamā īpašuma valsts kadastra informācijas sistēmai par ēkas vai tās daļas pieņemšanu ekspluatācijā (ēkas vai telpu grupas būvdarbu pabeigšanu). | | **Latvijas Lielo pilsētu asociācija (01.04.2019.)**  Nav iebildumu par Projekta turpmāko virzību, ja tiks precizēts Protokola 3. punkts, papildinot aiz vārdiem: “par būvniecības informācijas sistēmas datu” ar vārdu “automatizētu”, lai nodrošinātu informācijas ātrāko apriti bez cilvēkresursu iesaistes.  **Tieslietu ministrija, Valsts zemes dienests (02.05.0219.)**  Nav saprotams, kāpēc protokollēmuma 3. punkts paredz Ekonomikas ministrijai, nesaskaņojot ar Tieslietu ministriju, izstrādāt grozījumus Ministru kabineta 2015.gada 28.jūlija noteikumos Nr.438 “Būvniecības informācijas sistēmas noteikumi" par būvniecības informācijas sistēmas datu automātisku nodošanu Nekustamā īpašuma valsts kadastra informācijas sistēmai par ēkas vai tās daļas pieņemšanu ekspluatācijā (ēkas vai telpu grupas būvdarbu pabeigšanu), ja protokollēmuma 2. punkts par līdzīgiem grozījumiem Ministru kabineta 2012.gada 10.aprīļa noteikumos Nr.263 "Kadastra objekta reģistrācijas un kadastra datu aktualizācijas noteikumi” paredz Tieslietu ministrijai izstrādāt un saskaņot projektu ar Ekonomikas ministriju.  Protokollēmuma 3. punktā nepieciešams noteikt pienākumu Ekonomikas ministrijai Ministru kabineta 2015.gada 28.jūlija noteikumu Nr.438 “Būvniecības informācijas sistēmas noteikumi” grozījumu projektu saskaņot (resp., izstrādāt sadarbībā) ar Tieslietu ministriju (Valsts zemes dienestu). Atbilstoši projekta anotācijas I sadaļas 4. punktam minētajos noteikumos regulēs, “kādus strukturizētos datus un dokumentus būvniecības informācijas sistēma nodos Nekustamā īpašuma valsts kadastra informācijas sistēmai ēkas vai telpu grupas datus aktualizācijai”, kas skar Nekustamā īpašuma valsts kadastra informācijas sistēmu un citas Valsts zemes dienesta informācijas sistēmas. | | **Ņemts vērā**  **Ņemts vērā** | | MK sēdes protokollēmums nav nepieciešams.  Attiecīgi ir precizēta informācija anotācijas I sadaļas 4. punktā. | |
| Atbildīgā amatpersona | |  | |  | |
|  | | (paraksts) | |  | |

Par projektu atbildīgā amatpersona:

Olga Feldmane

Ekonomikas ministrijas

Būvniecības politikas departamenta direktore

Tālr. 67013257,

e-pasts: [Olga.Feldmane@em.gov.lv](mailto:Olga.Feldmane@em.gov.lv)

08.05.2019.

7983

E.Avota, 67013262

[Evija.Avota@em.gov.lv](mailto:Evija.Avota@em.gov.lv)